钦定古今图书集成/理学汇编/经籍典/第059卷 > 上古
## 钦定古今图书集成/理学汇编/经籍典/第059卷 > 上古

包牺之世，龙马负图，始作八卦，重之为六十四卦。
按《易系辞》，“河出图，洛出书，圣人则之。”古者包牺氏
之王天下也，仰则观象于天，俯则观法于地，观鸟兽
之文与地之宜，近取诸身，远取诸物，于是始作八卦，
以通神明之德，以类万物之情。

### 按礼纬含文嘉伏羲德合上下天应以鸟兽文章地应以河图洛书则而象之乃作八卦

按：《风俗通》：伏羲始别八卦，以变化天下，天下法则，咸
伏贡献，故曰伏羲也。

按《淮南子》：“伏羲为之六十四变，周室增以六爻。”
按朱子《易本义》：“伏羲仰观俯察，见阴阳有奇耦之数，
故画一奇以象阳，画一耦以象阴，见一阴一阳，有各
生一阴一阳之象。故自下而上，再倍而三，以成八卦。
三画已具，八卦已成，则又三倍其画，以成六画。而于
八卦之上，各加八卦，以成六十四卦。”

### 神农演六十四卦为连山易之始

按《易系辞》。“《易》之兴也。其于中古乎。”

〈注〉《正义》云：“《连山》起于神农。”又云“重爻之人”，诸儒不同，凡有四说。郑元之徒以为神农。

按姚信《易注》“连山氏。”〈神农〉得《河图》，夏人因之曰连山。
按《史记索隐》，“炎帝重八卦，为六十四卦。”

按：朱震《易传丛说》论重卦者六家，王弼、虞翻曰：“伏羲，
郑康成曰神农。”京房引夫子曰：“神农重乎八纯。”
按《隋书经籍志五行类》有《神农重卦经》三卷。

按《世谱》，“神农，一曰连山氏。”

按《玉海》。《魏志》易博士淳于俊曰：“包牺因燧皇之图而
制八卦，神农重之为六十四卦。”薛氏曰：“昔神农氏既
重为六十四卦，而《初经》更本包牺八卦。盖八卦成列
而六十四卦具焉。神农因之也。”

按古三坟：《气坟》《人皇》《神农氏》《归藏易》。〈按诸家皆以连山本于神农此

又以《归藏》属神农，姑两存之。

### 黄帝受河图为归藏易之始

按《周礼春官》太卜“掌三《易》之法，二曰《归藏》。”

〈注〉黄帝《易》也。

按《山海经》：“黄帝得《河图》，商人因之曰《归藏》。”〈按玉海诸书多引此

条，今考《山海经》不载，岂见别本注耶？姑存之。

按：《隋书谶纬志》：“龟龙衔负，出于河洛，其书出于前汉，
有《河图》九篇，《洛书》六篇，云自黄帝至文王所受。”本文。
按孔颖达《易经正义》，归藏起于黄帝。

按古三坟形坟地，皇轩辕氏乾坤易。〈按诸家皆以归藏本于黄帝此

又以《乾坤易》属黄帝，姑两存之。

按：《问奇类林》考伏羲、神农、黄帝皆作《易》。伏羲重卦，六
十四卦之名已具，又命子襄为飞龙氏，造六书。黄帝
时苍颉第从而衍之耳。干宝《周礼》“太卜掌三《易》之法”
注云：“伏羲之《易》，小成为先天；神农之《易》，中成为中天；
黄帝之《易》，大成为后天。”则神农、黄帝皆作《易》矣。然未
知何据。或曰：神农曰连山氏，故连山为炎帝之易，所
谓中成也。黄帝曰“归藏氏”，故《归藏》为轩辕之《易》所谓
大成也。《丹铅录》云：“《连山》藏于兰台，《归藏》藏于太卜。”此
语见于桓谭《新论》，则后汉时《连山》《归藏》犹存，不可以
《艺文志》不列其目而疑之。至隋世之《连山》《归藏》，则伪作上官求赏者耳。

夏

### 夏后氏作连山易

按：《周礼春官》太卜“掌三《易》之法，一曰连山，经卦皆八，
别皆六十有四。”

〈注〉《易》者，揲蓍变易之数。可占者，连山似山，出内气也。〈疏〉《郑易赞》云：“夏曰连山。”皇甫谧《记》亦云：夏人因炎帝曰连山。连山易其卦，以纯艮为首，艮为山，山上山下，是名连山，云气出内于山，夏人统艮正月，故以艮为首。

簭人掌三《易》，以辨九簭之名。一曰连山。
按《山海经》，“伏羲氏得《河图》，夏后因之，曰连山。”〈按玉海等书皆

引此条，今考《山海经》不载，姑存之。

按桓谭《新论》，“连山八万言。”

按：《博物志》、“《太古书》，今见存有《神农经》《山海经》，或云禹
所作《周易》。”

按《北史刘炫传》：“时牛弘奏购求天下遗逸之书，炫乃
伪造书百馀卷，题为《连山易》《鲁史记》等，录上送官，取
赏而去。后人有讼之，坐除名。”

按《隋书经籍志》，“梁元帝《连山》三十卷。”

按《唐书艺文志》：《连山》十卷。又梁元帝《连山》三十卷。
按《易正义》，郑元云：“夏曰连山，象山之出云，连连不绝。”
按姚信《易注》：“连山氏得《河图》，夏人因之曰连山。”
按《通志》，《连山》十卷，夏后氏《易》，至唐始出，今亡。又云：“《连
山》用三十六策。”

按明史官焦竑《经籍志》：“《连山》十卷。”〈注〉夏《易》。

按朱震《易丛说》：“《连山》首艮者，八风始于不周，实居西
北之方，七宿之次，是为东壁营室，于辰为亥，于律为
应锺，于时为立冬，此颛帝之历所以首十月也。无阖
则无辟，无静则无动，此《归藏》所以先坤与？”又曰：“伏羲
画卦，干上坤下，立天地之位。《归藏》先坤后干，首万物
之母。《连山》，乾始于子，坤始于午。至《周易》尊干卑坤，其
体乃定；艮、震、巽、离、坤、兑、干、坎，连山”之序也，而《易》兼用
之。

按：《玉海帝王世纪》引《连山易》曰：“禹娶涂山之子，名曰
攸女。”《水经注》引《连山易》曰：“有崇伯鲧，伏于羽山之野。”
孙盛以为夏禹重卦。张行成曰：“夏曰连山，天易也。”

〈按连山易通志称至唐始出而隋书已有之但隋书称梁元帝撰附入五行类不入易经而唐书又两载之岂所称梁元帝撰者又一连山耶抑隋开皇时牛弘请购遗书刘炫所伪造者或即托之梁元帝撰耶不然元帝既有连山刘炫何烦伪造今与归藏并列于前以备参考〉